Edgar Rice Burroughs

Edgar Rice Burroughs (født 1. september 1875 i Chicago i Illinois i USA, død 19. mars 1950 i Encino i California) var en amerikansk forfatter. Han skrev blant annet science fiction. 

Han skrev serien om John Carter på Mars og bøkene om Tarzan. Boken om John Carter kom også som tegneserie i 1952, utgiver Dell Comics, heftets nummer var 375, heftets tema var The prisoner of the Tharks.

Liv og virke
Bakgrunn
Edgar Rice Burroughs ble født i Chicago, og fikk meget av oppveksten i forstaden Oak Park. Han var fjerde sønn av major George Tyler Burroughs (1833–1913), en forretningsmann og veteran fra den amerikanske borgerkrigen, og hans hustru  Mary Evaline (Zieger) Burroughs (1840–1920). Hans mellomnavn er fra hans farmor, Mary Coleman Rice Burroughs (1802–1889).. Han var av nesten utelukkende engelsk avstamning, med en slektslinje til innvandrere til Nord-Amerika i koloniseringstiden. 

Han gikk på militærhøyskole og var en tid militær ved et kavaleriregiment i Arizona Territory. Deretter arbeidet han i forskjellige yrker - han var cowboy på sin brors ranch ved Raft River i Idaho, gullgraver som vasket etter gull ved Snake River i Idaho, politi og kontorist.

Forfatter
Gjennombruddet fikk han med debutromanen Tarzan of the Apes (1914) som ble fulgt av en mengde Tarzan-romaner.  I forfatterens levetid ble det utgitt 22 bøker om Tarzan. Ytterligere fire bøker er senere blitt utgitt, hvorav den 23. som var skrevet i 1940, men var tidligere ikke utgitt. Den 24. var en novellesamling. Den 25. var to tidligere barnebøker sammenføyet til én.  

Den 25. var ikke fullt ut Edgar Rice Burroughs' verk; den var skrevet av Joe R. Lansdale basert på fragmenter fra en fortelling som Burroughs hadde begynt på før sin død. 

Burroughs skrev også science fiction, som for eksempel om den oppdiktede jorden i fortellingen om Pellucidar, og bokserien om John Carter på Mars. 

Fortellingene i science fiction-serien om John Carter på Mars (som heter Barsoom på marsiansk) ble først utgitt kapittelvis som serie i tidsskriftene All-Story Magazine (1912-1922), The Blue Book Magazine (1930-1935) og Amazing Stories (1927, 1941 og 1943). 

De fleste utkom som bok ett år eller så etter tidsskriftspubliseringen, bortsett fra den siste, John Carter of Mars, som består av to separate fortellinger (John Carter and the Giant of Mars, en barnefortelling skrevet av hans sønn John «Jack» Coleman Burroughs, og Skeleton Men of Jupiter, som ble Burroughs siste John Carter-historie) som ble publisert i Amazing Stories 1941 og 1943, men som kom ut i bokform først i 1964, 14 år etter Burroughs død.

Krigskorrespondent
Burroughs var sent i sekstiårene og var i Honolulu da japanerne angrep Pearl Harbor i desember 1941. Trass i sin alder søkte han, og ble innvilget, å gjøre tjeneste som krigskorrespondent. Han var en av USAs eldste krigskorrespondenter under andre verdenskrig. Denne perioden av hans liv omtales i William Brinkleys bestselgende roman Don't Go Near the Water.

Etter krigen flyttet han tilbake til Encino i California. Etter mange helseproblemer døde han av hjerteslag den 19,. mars 1950. Han hadde da rukket å skrive nesten 80 romaner. Han ble begravd i Tarzana i California.

Litteratur
 Master of Adventure: The Worlds of Edgar Rice Burroughs by Richard A. Lupoff
 Tarzan Forever: The Life of Edgar Rice Burroughs, Creator of Tarzan by John Taliaferro
 Golden Anniversary Bibliography of Edgar Rice Burroughs by the Rev. Henry Hardy Heins
 Tarzan Alive by Philip Jose Farmer
 Burroughs's Science Fiction by Robert R. Kudlay and Joan Leiby
 Tarzan and Tradition and Edgar Rice Burroughs by Erling B. Holtsmark
 Edgar Rice Burroughs by Irwin Porges
 Edgar Rice Burroughs by Robert B. Zeuschner
 The Burroughs Cyclopædia ed. by Clark A. Brady
 A Guide to Barsoom by John Flint Roy
 Tarzan: the Centennial Celebration by Scott Tracy Griffin
 Edgar Rice Burroughs: The Descriptive Bibliography of the Grosset & Dunlap Reprints by B. J. Lukes

 Referanser 

 Eksterne lenker 



Kategori:Romanforfattere fra USA
Kategori:Science fiction-forfattere fra USA
Kategori:Science Fiction Hall of Fame
Kategori:Engelskspråklige forfattere
Kategori:Personer fra Chicago
Kategori:Personer fra Oak Park i Illinois
Kategori:Tarzan